બીજી મુલાકાત દરમ્યાન નેહરૂજીએ તેમને ગાંધીજીના રોલ માટે પસંદ કરેલા કલાકાર વિષે પૃચ્છા કરી. કોઈનું નામ નક્કી ન કરેલ હોવાથી રિચર્ડે વડાપ્રધાનને જ કોઈ નામ સૂચવવાનું કહ્યું. નહેરુજીના મોઢે એલેક ગિનીસનું નામ સાંભળીને રિચર્ડને આંચકો લાગ્યો. તેને એમ હતું કે વડાપ્રધાન કોઈ ભારતીય કલાકારનું નામ સૂચવશે ! રિચર્ડ આ બાબત પર વિચારશે તેમ કહીને ત્યાંથી ખૂબ ખુશ થઈને વિદાય થયો. પણ આ ખુશી બહુ ટૂંકી આવરદાની સાબિત થઈ. ફરીથી પૈસાની તકલીફના લીધે રિચર્ડની ગાડી ઘોંચમાં પડી. હોલીવુડમાંથી કોઈ પણ તેના આ અતિમહત્વાકાંક્ષી પ્રોજેક્ટમાં ‘પૈસા નાખી દેવા’ તૈયાર ન થયું. હવે તો વર્ષો વીતી ગયાં પરંતુ તે આ પ્રોજેક્ટને ભૂલી ન શક્યો. દૂર સુદૂરના ધૂંધળા સપના માટે પોતાનું સર્વસ્વ લૂટાવાનો સમય હવે આવી ગયો હતો ! તેને કોઈ પણ રીતે આ ફિલ્મ બનાવવી જ હતી.